Απόφαση του Συμβουλίου

της 30ής Μαρτίου 2004

με αντικείμενο την παραχώρηση για την Εσθονία, τη Λεττονία, τη Λιθουανία, την Ουγγαρία, τη Σλοβακία, τη Σλοβενία και την Τσεχική Δημοκρατία ορισμένων προσωρινών παρεκκλίσεων από τις διατάξεις της οδηγίας 2002/96/ΕΚ του Ευρωπαϊκού Κοινοβουλίου και του Συμβουλίου σχετικά με τα απόβλητα ειδών ηλεκτρικού και ηλεκτρονικού εξοπλισμού

(2004/312/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την προσχώρηση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας στην Ευρωπαϊκή Ένωση, και ιδίως το άρθρο 2 παράγραφος 3,

την πράξη που αφορά τους όρους προσχώρησης της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας, αποκαλούμενη στη συνέχεια "πράξη προσχώρησης έτους 2003", και ιδίως το άρθρο 55,

τις αιτήσεις της Τσεχικής Δημοκρατίας, της Εσθονίας, της Ουγγαρίας, της Λεττονίας, της Λιθουανίας, της Σλοβακίας και της Σλοβενίας,

την πρόταση της Επιτροπής,

Εκτιμώντας τα ακόλουθα:

(1) Σύμφωνα με τις διατάξεις του άρθρου 5 παράγραφος 5 πρώτο εδάφιο της οδηγίας 2002/96/ΕΚ του Ευρωπαϊκού Κοινοβουλίου και του Συμβουλίου, της 27ης Ιανουαρίου 2003, σχετικά με τα απόβλητα ειδών ηλεκτρικού και ηλεκτρονικού εξοπλισμού (ΑΗΗΕ)(1), τα κράτη μέλη πρέπει το αργότερο μέχρι τις 31 Δεκεμβρίου του 2006 να εξασφαλίσουν ποσοστό ξεχωριστής συλλογής τουλάχιστον τεσσάρων χιλιόγραμμων κατά μέσο όρο ανά κάτοικο ανά έτος αποβλήτων ειδών ηλεκτρικού και ηλεκτρονικού εξοπλισμού από νοικοκυριά.

(2) Το άρθρο 7 παράγραφος 2 της οδηγίας 2002/96/ΕΚ θέτει ορισμένους ελάχιστους στόχους όσον αφορά την ανάκτηση αποβλήτων ειδών ηλεκτρικού και ηλεκτρονικού εξοπλισμού για την επαναχρησιμοποίηση και ανακύκλωση μελών, υλικού και ουσιών. Τα κράτη μέλη πρέπει να εξασφαλίσουν την τήρηση των στόχων αυτών από τους παραγωγούς μέχρι τις 31 Δεκεμβρίου του 2006.

(3) Σύμφωνα με τις διατάξεις του άρθρου 17 παράγραφος 1 της οδηγίας 2002/96/ΕΚ, τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις τις αναγκαίες για τη συμμόρφωση προς την παρούσα οδηγία μέχρι τις 13 Αυγούστου 2004. Ωστόσο, το άρθρο 17 παράγραφος 4 στοιχείο α) της εν λόγω οδηγίας προβλέπει ότι η Ελλάδα και η Ιρλανδία, οι οποίες γενικά λόγω της ανεπαρκούς ανακυκλωτικής τους υποδομής, των γεωγραφικών τους συνθηκών, όπως πολυάριθμα μικρά νησιά και αγροτικές και ορεινές περιοχές, της χαμηλής τους πληθυσμιακής πυκνότητας και του χαμηλού επιπέδου κατανάλωσης ΑΗΗΕ, δεν είναι σε θέση να επιτύχουν είτε το στόχο συλλογής που αναφέρεται στο άρθρο 5 παράγραφος 5 πρώτο εδάφιο της οδηγίας 2002/96/ΕΚ, είτε τους στόχους αξιοποίησης που αναφέρονται στο άρθρο 7 παράγραφος 2 και οι οποίες, σύμφωνα με το άρθρο 5 παράγραφος 2 τρίτο εδάφιο της οδηγίας 1999/31/ΕΚ του Συμβουλίου, της 26ης Απριλίου 1999, περί υγειονομικής ταφής των αποβλήτων(2), μπορούν να ζητήσουν την παράταση της προθεσμίας που αναφέρεται στο ανωτέρω άρθρο, μπορούν να παρατείνουν κατά 24 το πολύ μήνες τις προθεσμίες που αναφέρονται στο άρθρο 5 παράγραφος 5 και στο άρθρο 7 παράγραφος 2 της οδηγίας 2002/96/ΕΚ.

(4) Με βάση τις διατάξεις του άρθρου 55 της πράξης προσχώρησης έτους 2003, η Τσεχική Δημοκρατία, η Εσθονία, η Ουγγαρία, η Λεττονία, η Λιθουανία, η Σλοβενία και η Σλοβακία ζήτησαν προσωρινές παρεκκλίσεις από τις προθεσμίες που καθορίζονται στο πρώτο εδάφιο του άρθρου 5 παράγραφος 5 και του άρθρου 7 παράγραφος 2 της οδηγίας 2002/96/ΕΚ, αναφέροντας ως λόγους τις ελλείψεις τους σε ανακυκλωτική υποδομή, τη χαμηλή πληθυσμιακή πυκνότητα και το χαμηλό επίπεδο κατανάλωσης ηλεκτρικού και ηλεκτρονικού εξοπλισμού και γεωγραφικές συνθήκες, όπως η παρουσία αγροτικών περιοχών.

(5) Οι λόγοι αυτοί δικαιολογούν παράταση των προαναφερόμενων προθεσμιών για την Τσεχική Δημοκρατία, την Εσθονία, την Ουγγαρία, τη Λεττονία, τη Λιθουανία και τη Σλοβακία κατά 24 μήνες και για τη Σλοβενία κατά δώδεκα μήνες,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Τσεχική Δημοκρατία, η Εσθονία, η Ουγγαρία, η Λεττονία, η Λιθουανία και η Σλοβακία επιτρέπεται να παρατείνουν τις προθεσμίες που αναφέρονται στο πρώτο εδάφιο του άρθρου 5 παράγραφος 5 και του άρθρου 7 παράγραφος 2 της οδηγίας 2002/96/ΕΚ κατά 24 μήνες.

Η Σλοβενία έχει τη δυνατότητα να παρατείνει τις προθεσμίες που αναφέρονται στο πρώτο εδάφιο του άρθρου 5 παράγραφος 5 και του άρθρου 7 παράγραφος 2 της οδηγίας 2002/96/ΕΚ κατά δώδεκα μήνες.

Άρθρο 2

Η παρούσα απόφαση απευθύνεται στα κράτη μέλη και στην Τσεχική Δημοκρατία, τη Δημοκρατία Εσθονίας, τη Δημοκρατία Ουγγαρίας, τη Δημοκρατία Λεττονίας, τη Δημοκρατία Λιθουανίας, τη Δημοκρατία Σλοβενίας και τη Σλοβακική Δημοκρατία.

Βρυξέλλες, 30 Μαρτίου 2004.

Για το Συμβούλιο

Ο Πρόεδρος

M. McDowell

(1) ΕΕ L 37 της 13.2.2003, σ. 24· οδηγία όπως τροποποιήθηκε από την οδηγία 2003/108/ΕΚ (ΕΕ L 345 της 31.12.2003, σ. 106).

(2) ΕΕ L 182 της 16.7.1999, σ. 1· οδηγία όπως τροποποιήθηκε από τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου (ΕΕ L 284 της 31.10.2003, σ. 1).